Met van die grootste name in die Afrikaanse musiekbedryf betrokke, stel "As Jy Sing" nuwe standaarde en vestig dit die Afrikaanse rolprentbedryf selfs stewiger in die saal in terme van vermaak. Bobby van Jaarsveld speel die rol van 'n doodgewone musiekonderwyser, Meneer Conradie, by 'n sportmal skool. Hy leef vir sy sanggroepie, die Bekfluitjies, wat moet veg vir hul plek in die son aangesien die skoolhoof, gespeel deur Robbie Wessels, defnitief ander planne het as om hul daai plekkie te gun. Maar die groepie, aangedryf deur die wete dat iemand in hul glo, gaan hul nie so maklik laat onderkry nie. Veral nie wanneer hul weet die lewe kry ware betekenis wanneer hul sing nie.
Wees gereed om Bobby te sien skitter in 'n rol waar sy karakter effe uit voeling is met wat populêr is... nie net het hy geen modesin en dra hy 'n bril met dik lense nie, maar sy vervoer is 'n outydse bromponie en hy word nooit sonder sy weermag valhelm daarop gesien nie. Voeg hierby die feit dat hy saam met drie susters groot geword het en vrouens eintlik beter verstaan as wat hy dink, maar tog nie weet hoe om die mooi sportonderwyseres te laat weet hoe hy oor haar voel nie, en jy het 'n resep vir 'n storielyn waarmee almal kan identifiseer.
Maak nou al 'n nota van die datum: 15 November 2013. Dis die dag waarop jy Bobby van Jaarsveld gaan sien soos niemand hom al ooit gesien het nie. Dis die dag waarop die grootste Afrikaanse film van 2013, maar moontlik ook 2013 se film met die grootste hart, gaan begin draai.
Almal het iemand nodig om in hulle te glo. As jy nog twyfel, kyk na die lokprent van "As Jy Sing" hier: